Title: Ministerstvo financií SR oznámilo listom č
Author: ice
Company: MF_SR

Úhrada DPH konečným prijímateľom – mestám Nitra a Komárno v rámci programu ISPA

Materiál stanovuje riešenie situácie dvoch konečných prijímateľov – mesta Nitra a mesta Komárno vo  financovaní dvoch konkrétnych projektov v rámci programu ISPA. Obidva uvedené projekty patria medzi pilotné projekty realizované z prostriedkov ES v rámci programu ISPA a obidva tieto projekty sú dôležité z hľadiska úspešnosti Slovenskej republiky v rámci použitia prostriedkov z ES:

Finančné memorandum pre projekt „2000/SK/16/P/PE/002 – Čistiareň odpadových vôd v Nitre“ bolo podpísané Európskou komisiou dňa 18.12.2000. Následne bolo schválené uznesením vlády SR č. 276 zo dňa 28. marca 2001. K finančnému memorandu boli Európskou komisiou schválené 3 dodatky. Celkové oprávnené náklady na projekt sú stanovené rozhodnutím vo výške 10 354 200 €, pričom spolufinancovanie zo strany konečného prijímateľa je v sume  2 588 550 €. Cieľom investície je dokončenie čistiacej stanice odpadových vôd v Nitre. Realizácia projektu začala v 3. štvrťroku 2004. V rámci projektu bolo celkom uhradených 24 faktúr v celkovej hodnote 9 448 684,59 €. Projekt je takmer ukončený (dátum ukončenia 31.12.2007), pričom miera finančnej realizácie je 91,25 % z celkových oprávnených nákladov.

Finančné memorandum pre projekt „2000/SK/16/P/PE/004 – Nakladanie s odpadovými vodami v meste Komárno“ bolo podpísané Európskou komisiou dňa 14.05.2001. Následne bolo schválené uznesením vlády SR č. 1113 zo dňa 28. novembra 2001. K finančnému memorandu boli Európskou komisiou schválené 2 dodatky. Celkové oprávnené náklady na projekt v súlade s rozhodnutím sú vo výške 8 757 952 €, pričom spolufinancovanie zo strany konečného prijímateľa je v sume 1 895 134 €. Cieľ projektu spočíva v rekonštrukcii a skvalitnení čistiacej stanice odpadových vôd v meste Komárno, rekonštrukcii mestského kanalizačného systému, vybudovaní retenčných nádrží a v rozšírení kanalizačného systému do viacerých predmestí a okolitých obcí. Realizácia projektu začala v 3. štvrťroku 2002. V rámci projektu bolo celkom uhradených 13 faktúr v celkovej hodnote 2 508 958,03 €. Projekt je rozpracovaný (dátum ukončenia 31.12.2008), pričom miera finančnej realizácie je 28,65 % z celkových oprávnených nákladov.

Dôvodom predloženia uvedeného materiálu je zabezpečiť, aby projekty financované z ISPA/Kohézny fond, ktoré sú vo fáze implementácie, boli ukončené za tých istých podmienok, v akých sa začalo s ich realizáciou. 

V čase začiatku realizácie uvedených dvoch projektov „Nitra“ a „Komárno“ bola v platnosti Vyhláška MF SR        č. 94/1996 Z.z., v zmysle ktorej boli do 30.4.2004 konečným prijímateľom – mestám Nitra a Komárno preplácané finančné prostriedky na úhradu DPH. Vzhľadom na skutočnosť, že DPH nie je oprávneným výdavkom v zmysle schválených finančných memoránd, z dôvodu skončenia platnosti vyhlášky MF SR č. 94/1996 Z. z.                      k 30.4.2004, mesto Nitra (konečný prijímateľ projektu ISPA 2000/SK/16/P/PE/002) a mesto Komárno (konečný prijímateľ projektu ISPA 2000/SK/16/P/PE/004) požiadali o preplatenie DPH za faktúry, doručené od 30.4.2004 do 31.12.2005.

V platných  Pokynoch pre hospodárenie s finančnými prostriedkami pri realizácii programu ISPA preplácanie DPH konečným prijímateľom projektov ISPA/KF nie je riešené. Preplácanie výdavkov nad rámec oprávnených v zmysle schváleného finančného memoranda je však v kompetencii členského štátu EÚ a legislatíva ES nezakazuje hradiť takýto typ výdavkov zo štátneho rozpočtu.

Z uvedených dôvodov a na základe požiadaviek týchto konečných prijímateľov, bol po ukončení platnosti vyhlášky MF SR č. 94/1996 Z.z., listom MF SR č. MF/5883/2006-522 a listom MF SR č. MF/14480/2006-522 zo dňa 4.4.2006 daný prísľub Ministerstva financií SR, na základe ktorého sa týmto konečným prijímateľom preplatí uhradená DPH vzniknutá pri realizácii projektov ISPA/KF za obdobie od 1.5.2004 do 21.12.2005. Na preplatenie vyčíslenej DPH za obdobie od 1.5.2004 do 31.12.2005 koneční prijímatelia predložili riadne vydokladovanú žiadosť. 

Vyčíslenie objemu finančných prostriedkov na preplatenie DPH pre jednotlivých konečných prijímateľov je nasledovné:

Projekt 2000/SK/16/P/PE/002 – NITRA (konečný prijímateľ je mesto Nitra)
Celková suma DPH, ktorá bola v období 1.5.2004 – 31.12.2005 v rámci realizácie projektu zaplatená konečným prijímateľom zhotoviteľom – CarlBro a Váhostav-KPRIA-Ingstav predstavuje sumu 67 759 197,10 Sk.

Projekt 2000/SK/ 16/P/PE/ 004 – KOMÁRNO (konečný prijímateľ je mesto Komárno)
Celková suma DPH, ktorá bola v období 1.5.2004 – 31.12.2005 v rámci realizácie projektu zaplatená konečným prijímateľom zhotoviteľovi – ZIPP Bratislava spol. s.r.o., predstavuje 16 744 576,68 Sk.

Celkové potrebné finančné prostriedky na úhradu predmetnej DPH k 31.12.2005 pre konečných prijímateľov – mestu Komárno a mestu Nitra sú v sume  84 503 773,78 Sk. 

V prípade, ak by sa týmto konečným prijímateľom nepreplatili finančné prostriedky za uhradenú DPH, dostali by sa do situácie, kedy by bolo z dôvodu nedostatočných finančných zdrojov ohrozené spolufinancovanie projektu za časť konečného prijímateľa. V takom prípade by sa v zmysle platných Pokynov pre hospodárenie s finančnými prostriedkami pri realizácii programu ISPA zastavilo financovanie projektu úplne a z toho dôvodu by nemohli byť príslušné projekty dokončené v stanovenej lehote podľa platného finančného memoranda. Z dôvodu neuskutočnenia cieľov projektu môže v zmysle nariadení ES Európska komisia znížiť, pozastaviť alebo zrušiť pomoc v súvislosti s dotknutými opatreniami.

Preplatenie predmetnej DPH mestu Komárno a mestu Nitra je možné zabezpečiť len v súlade so zákonom          č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako dotáciu obce. Dotácie obciam sa poskytujú podľa Výnosu MF SR z 9. decembra 2005 č. 26825/2005-441 o poskytovaní dotácií v pôsobnosti MF SR, §3 „Dotácia na osobitné účely“. Pridelenie dotácie obci je v kompetencii ministra financií, zároveň je podmienené schválením vlády SR.

Prostriedky na preplatenie DPH pre mestá Nitra a Komárno za účelom náhrady nákladov, ktoré obec uhradila z vlastných príjmov, sú dostupné v požadovanej výške v štátnom rozpočte pre rok 2007 – v rezerve v rámci kapitoly VPS, v časti Výdavky na financovanie spoločného programu ISPA.

Rezerva na predplatenie posledných 20 % prostriedkov ISPA určených v štátnom rozpočte pre rok 2007 v objeme 1 342 707 tis. SKK nie je určená na úhradu DPH, ale na financovanie záverečných 20 % z oprávnených výdavkov na projekt, ktoré budú následne refundované zo strany EK, pričom bez ich predplatenia zo štátneho rozpočtu nemôže uvedená refundácia nastať.